VIDEO Miting PSD eșuat la Vaslui: Doar o mână de oameni au venit la manifestația electorală convocată de liderul local / Dumitru Buzatu i-a apostrofat pe vasluieni cerându-le ”să iasă din letargie”

Doar câteva zeci de persoane au fost prezente la primul miting organizat duminică, 5 mai, de PSD Vaslui în campania pentru alegerile europarlamentare. Liderul PSD Vaslui Dumitru Buzatu i-a apostrofat pe vasluieni cerându-le ”să iasă din letargie”, transmite Adevărul.

Potrivit publicației, mitingul PSD a început pe ritmurile fanfarei de la Cozmeşti, invitată la eveniment, şi s-a încheiat după doar jumătate de oră, timp în care au susţinut discursuri Dumitru Buzatu, soţia acestuia, senatoarea Gabriela Creţu, şi alţi câţiva lideri locali.

”Noi astăzi am învăţat o lecţie organizând acest miting, sper. Deşi sunteţi încă puţini cei care aţi dat curs acestei invitaţii, eu vă spun că trebuie să ne străduim cu toţii să ieşim din această letargie. Haideţi puţin să încercăm să ne mobilizăm poate reuşim să-i determinăm să devină activi şi pe concetăţenii noştri, locuitorii oraşului Vaslui, să încercăm să-i facem să reflecteze pentru că alegerile trebuie să fie nişte alegeri rationale, să ne punem mintea la contribuţie, nu rânza”, a declarat Dumitru Buzatu.

PSD a primit autorizație pentru organizarea unui miting în Piața Unirii din Iași în data de 9 mai, exact în ziua în care la Sibiu are loc în premieră o reuniune a șefilor de stat și de guvern din UE (Consiliul European). Mai mulți locuitori din Iași au anunțat pe Facebook organizarea de contra-manifestații, scrie Ziarul de Iași.

Mitingul PSD va fi organizat în intervalul orar 14.30 – 19.00, în Piaţa Unirii din Iași.

Pe Facebook s-au creat deja „evenimente” anti-PSD. „Pe 9 Mai, incepand cu ora 15:00, ne strangem in Piata Unirii din Iasi sa aratam ca Iasul nu e rosu, Iasul nu e PSD, si ca Iasi merita mai mult decat PSD! Romania merita mai mult decat PSD!”, arată organizatorii, citați de Ziarul de Iași (detalii aici).